
АНАГААХ УХААНЫ САЛБАРТ ОНОШИЛГОО, ЭМЧИЛГЭЭНИЙ ШИНЭ АРГА, ТЕХНОЛОГИЙГ ТУРШИХ, НЭВТРҮҮЛЭХ, БҮРТГЭХ, БАТАЛГААЖУУЛАХ, МЭДЭЭЛЭХ ЖУРАМ


Нэг. Нийтлэг үндэслэл

1.1.Энэхүү журмын зорилго нь анагаах ухааны салбарт ажиллагсадын гаргасан шинэ санаачилгыг дэмжих, урамшуулах, тэдний шинээр санаачлан эрүүл мэндийн тусламж үйлчилгээнд нэвтрүүлсэн оношлогоо, эмчилгээ, мэс заслын шинэ аргад хамаарах оюуны бүтээлийн мэдүүлгийг хүлээн авах, бүртгэх, гэрчилгээ олгох, мэдээний сан бүрдүүлэх, ашиглах, урамшуулах үйл ажиллагааг зохицуулахад оршино.
1.2.Шинэ арга, технологийг турших, нэвтрүүлэх, бүртгэж, баталгаажуулж, гэрчилгээ олгох нь бүтээлч үйл ажиллагааг дэмжиж эрүүл мэндийн байгууллагын чадавхыг нэмэгдүүлж, эмч мэргэжилтэн, судлаачдын идэвх санаачилгыг өрнүүлж, хүний өвчний эмчлэх, илааршуулах, амь насыг аврах чиглэлээр эрүүл мэндийн салбарт инноваци, технологийн дэвшил хийхэд дэмжлэг үзүүлнэ. 
1.3.Анагаах ухааны салбарт гаргасан оношилгоо, эмчилгээний шинэ арга  гэдэг нь тус улсад анх удаа бүтээсэн, уламжлалт аргуудаас давуу шинж чанартай оюуны бүтээлийг хэлнэ. 
1.4.Шинэ арга нь дараах шалгуурыг хангасан байна. Үүнд:
1.4.1.шинэ аргын түвшин агуулсан (Эмчилгээ, оношлогооны тухайн аргын хувьд өмнөх аргуудаас давуу шинж чанартай байвал түүнийг шинэ аргын түвшин агуулсан гэж үзнэ. Эмчилгээ, оношилгооны тухайн үеийн шинэ түвшингээс давуутай нь нотлогдсон аргыг цоо шинэ гэж үзнэ.)
1.4.2.практикт ашиглах боломжтой (оношилгоо, эмчилгээнд хэрэглэж болохыг био-анагаахын болон эмнэлзүйн туршилтаар баталсан аргыг практикт ашиглаж болох арга гэж үзнэ).
1.4.3.хамрах хүрээ буюу анагаах ухаан, эрүүл мэндийн салбарт ашиглаж болох байдал,
1.4.4.урьд өмнө ашиглаж байсан ижил төрлийн аргаас ялгагдах онцлогууд.

1.5.Шинэ аргыг анагаах ухааны болон бусад холбогдох салбарт ажиллаж буй эмч, эмнэлгийн мэргэжитэн, өөр мэргэжлийн хэн ч бүтээсэн байж болно.

Хоёр. Шинэ арга, технологийн мэдүүлгийг хүлээн авах

2.1.Шинэ арга, технологийг нэвтрүүлэгчид шинэ аргаа бүртгүүлэх мэдүүлгээ харьяалах байгууллагын захиргаанд өргөн барина. Бүрдүүлэх материал:
          2.1.1.Мэдүүлэг (Маягтын дагуу) 
          2.1.2.Нэвтүүлсэн баг, гишүүдийн анкет (Маягтын дагуу)
          2.1.3.Бүтээлийн тодорхойлолт, танилцуулга
          2.1.4.Тухайн бүтээлийг хэрэглэж үр дүнг тооцсон байгууллагын даргын гарын үсэг зурж баталгаажуулсан дүгнэлт, тайлан
          2.1.5.Бүтээлийг хэлэлцүүлж, шинэ болохыг тодорхойлсон эрдмийн зөвлөлийн хурлын тэмдэглэл, тогтоол
                2.1.6.Гарын үсэг зурж баталгаажуулсан био-анагаахын болон эмнэлзүйн судалгаа, туршилтын дүн, тайлан
                2.1.7.Хүний бие, эрүүл мэндэд хохирол учруулахгүйг баталсан Мэргэжлийн салбар зөвлөлийн магадлагаа
                2.1.8.Шалгуур үзүүлэлтүүдийг хангасан тухай холбогдох (хүрээлэн, төв) байгууллагын тодорхойлолт, дүгнэлт
               2.1.9.Бүтээлийн талаар холбогдох байгууллага, хүмүүсээс ирүүлсэн санал, дүгнэлт.

2.2.Байгууллагын бичиг хэргийн эрхлэгч өргөдлийн бүртгэлд бүртгэж авна. 


Гурав. Шинэ арга, технологийн мэдүүлгийг хэлэлцэх

3.1.Мэдүүлгийг хэлэлцэхийн өмнө мэргэжлийн чиглэлээр 3 шинжээч томилон дүгнэлт гаргуулна. 
3.2. Анагах ухааны ёс зүйн хороогоор шийдвэр гаргуулна.
3.3. Шинэ арга, технологийн мэдүүлгийг холбогдох эрдмийн зөвлөлөөр хэлэлцэж, дүгнэлт гаргана.
3.4. Эрдмийн зөвлөл нь нууц санал хураалтаар шийдвэр гаргаж, тогтоолоор баталгаажуулна.
 


Дөрөв. Шинэ арга, технологийг турших 

4.1.Шинэ арга, технологийг эмнэлгийн практикт нэвтрүүлэхийн өмнө тогтоосон аргачлалын дагуу туршина. 
4.2.Туршилтыг шинжлэх ухааны үндэслэлтэй батлагдсан төлөвлөгөөний дагуу хийнэ.
4.3.Туршилтын явцад хүний эрүүл мэнд, амь насанд учирч болзошгүй эрсдэлийг үнэлж, эрсдэлийг бууруулах арга хэмжээ авч хэрэгжүүлнэ. 
4.4.Туршилтын явцад ноцтой сөрөг үр дагавар илэрсэн тохиолдолд туршилтыг түр болон бүрэн зогсоох асуудлыг холбогдох байгууллага шийдвэрлэнэ.



Тав .Шинэ арга, технологийг баталгаажуулах

5.1.Туршилт, үнэлгээний үр дүнг үндэслэн шинэ арга, технологийг баталгаажуулах эсэхийг шийдвэрлэнэ.
5.2.Баталгаажуулалт нь тухай шинэ арга, технологийг эрүүл мэндийн тусламж, үйлчилгээнд ямар ч нөхцөлгүйгээр хэрэглэх зөвшөөрөл гэж үзэхгүй.
5.3.Холбогдох материал, танилцуулга, эрдмийн зөвлөлийн шийдвэрийг Эрүүл мэндийн яамны ШУТЗ-ийн хуралдаанд танилцуулж, гишүүдийн гуравны хоёрын саналаар шинэ бүтээл гэж тооцно.
5.2.ШУТЗ-ийн хурлын тогтоолыг үндэслэн эрүүл мэндийн сайдын тушаалаар шинэ арга, технологи нэвтрүүлэгчдэд гэрчилгээ олгоно.

Зургаа.Шинэ арга, технологийг бүртгэх, мэдээлэх

6.1.Шинэ арга, технологийг ЭМЯ-ны Шинжлэх ухаан, технологийн асуудал хариуцсан нэгж бүртгэнэ. 
6.2.Шинэ аргын мэдээний сан үүсгэж баяжуулалт хийж байна. 
6.3.Шинэ аргын мэдээний санг Эрүүл мэндийн яамны цахим хуудсанд байршуулна. 
6.4. Аюулгүй байдал, үр нөлөөний шаардлага хангахгүй болсон шинэ арга, технологийг бүртгэлээс хасах үндэслэлийг тухайн байгууллага ШУТЗ-ийн хуралдаанд танилцуулж, шийдвэрлүүлнэ.

Долоо.Шинэ арга, технологийг нэвтрүүлэгчдэдийг урамшуулах

7.1.Шинэ арга зохиогчид аргын шинэлэг байдал, ач холбогдлыг харгалзан нэг удаа хөдөлмөрийн хөлсний доод хэмжээг 5-10 хүртэл дахин нэмэгдүүлсэн хэмжээний мөнгөн урамшуулал олгоно. 
7.2.Эрүүл мэндийн асуудал эрхэлсэн төрийн захиргааы төв байгууллагын шийдвэрийг үндэслэн урамшууллын мөнгийг зохиогчийн харьяа байгууллагаас гаргана. 
7.3.Шинэ аргыг зохиогчийн бүтээлд тооцно.
7.4.Шинэ арга нь зохиогчийг байгууллага, салбарын шагнал, төрийн одон медалиар шагнах үндэслэл байж болохоос гадна Монгол Улсын төрийн шагналд зохих журмын дагуу дэвшүүлж болно.

             Найм .Шинэ арга, технологийг эрүүл мэндийн тусламж, үйлчилгээнд нэвтрүүлэх, ашиглах

8.1. Бүртгэгдэж, баталгаажсан шинэ арга, технологийг баталгаажуулсан хүрээ, нөхцөл, шаардлагын дагуу эрүүл мэндийн тусламж үйлчилгээнд нэвтрүүлнэ.
8.2. Шинэ арга, технологийг нэвтрүүлэх байгууллага нь хүний нөөц, тоног төхөөрөмж, дэд бүтэц, чанар, аюулгүй ажиллагаа, санхүүжилт болон бусад шаардлагатай нөхцөлийг бүрдүүлсэн байна.
8.3. Өргөн хүрээнд буюу улсын хэмжээнд нэвтрүүлэх шинэ арга, технологийн хувьд эрүүл мэндийн асуудал эрхэлсэн төрийн захиргааны төв байгууллагаас бодлого, зохицуулалтын шийдвэр гаргана.
8.4. Нэвтрүүлсний дараа шинэ арга, технологийн үр нөлөө, аюулгүй байдал, хэрэглээний үр дүнд хяналт-шинжилгээ, үнэлгээ хийнэ.
8.5. Шаардлагатай тохиолдолд нэвтрүүлэх хүрээг нэмэгдүүлэх, хязгаарлах, түр зогсоох, дахин үнэлэх шийдвэр гаргана. 

---оОо---

